TISCO บวกแรง 3 วันติด โบรกฯ มองกำไรปี 60 โตแกร่ง
TISCO บวกแรง 3 วันติด ล่าสุด ณ เวลา 15.33 น. อยู่ที่ 60.75 บาท บวก 2.75 บาท หรือ 4.74% สูงสุด 61.75 บาท ต่ำสุด 58.25 บาท ด้วยมูลค่าซื้อขาย 598.67 ล้านบาทด้าน บล.ฟินันเซีย ไซรัส แนะซื้อ ชูเป้า 72 บาท มองกำไรปี 60 โต 6.8%
23 ธ.ค. 2559

ผู้สื่อข่าวรายงานว่า ราคาหุ้นบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ณ เวลา 15.33 น. อยู่ที่ 60.75 บาท บวก 2.75 บาท หรือ 4.74% สูงสุด 61.75 บาท ต่ำสุด 58.25 บาท ด้วยมูลค่าซื้อขาย 598.67 ล้านบาท ขณะที่ดัชนีหุ้นไทยโดยรวมบวก 0.36% 

โดยราคาหุ้น TISCO ปรับตัวขึ้นติดต่อกันเป็นวันที่ 3 นับตั้งแต่ราคาหุ้นอยู่ที่ระดับ 56.75 บาท ณ วันที่ 21 ธ.ค.59
ด้าน บล.ฟินันเซีย ไซรัส ระบุในบทวิเคราะห์แนะ “ซื้อ” TISCO ให้ราคาเป้าหมาย 72 บาท จากเดิม 60 บาท โดยปรับเพิ่มกำไรสุทธิปี 2560 และปี 2561 ขึ้น 6.8% และ 13% ตามลำดับ เป็นเติบโตเฉลี่ย 13% ต่อปีในช่วง 2 ปีนี้ สะท้อนดีลการซื้อพอร์ตสินเชื่อรายย่อยจากธนาคารสแตนดาร์ดชาร์เตอร์ด (ไทย) โดยคาดว่าจะรวมสินเชื่อและรับรู้กำไรได้ตั้งแต่ครึ่งหลังปี 2560 และเต็มปีในปี 2561
ทั้งนี้มองว่าเป็นบวกต่อดีลนี้ เพราะนอกจากจะเพิ่มสินเชื่อแล้ว ยังมีโอกาสเกิด synergy จากฐานลูกค้าเงินฝากและการ Cross sell ฐานลูกค้าสินเชื่อเดิม หลังปรับประมาณการแล้ว พบว่า ROE เพิ่มขึ้นสู่ระดับ 17.7% สูงสุดในรอบ 3 ปี และคาด Dividend yield 4.3%